
Amit a művészetben keresünk, és amit magunkban találunk – Elstartolt az ARTÉRIA Podcast

Mitől tapad egy dallam? Mi történik velünk, ha zenét hallgatunk, és mért kell a csend egy kreatív munka közben? Hogyan lehetséges tudatmódosult állapotban alkotni? Hogy ítéljük meg a zsenit: a művei vagy a tettei alapján? A Müpa új videós podcastje a hasonló, sokszor feltett, olykor megosztó kérdéseket járja körül, és mindazt, ami a művészet hatására bennünk lüktet. A kéthetente új résszel jelentkező sorozat műsorvezetője a Lóci játszik zenekar frontembere, Csorba Lóci, aki inspiráló beszélgetőpartnerek társaságában boncolgatja a ritkán kibeszélt, az életünket mégis erősen meghatározó jelenségeket, a hozzájuk kapcsolódó személyes történeteket és a mögöttük húzódó tudományos magyarázatokat.

„Mindenről, ami bennünk lüktet” – így szól az ARTÉRIA alcíme, amely jól tükrözi a sorozat küldetését: azokra a momentumokra figyel, amelyek az élmény után is velünk maradnak, akár egy egész életen át; nem instant válaszokat vár, hanem kendőzetlen kérdésekkel billenti ki a megszokott nézőpontokat, miközben azt vizsgálja, hogyan formálják az egyént a kultúra hatásai. Nem csupán egy a sok podcast közül, ami egyszer csak eltűnik túlzsúfolt playlistjeink végtelenjében: epizódról epizódra újabb és újabb beszélgetések születnek ismert alkotók és szakértők közreműködésével, mindig más megvilágításba helyezve a művészetet és az ahhoz kapcsolódó jelenségeket.

Hol húzódik a határ inspiráció és illúzió között, és mit keres valójában a művész a tudatmódosult állapotban? Lehet-e alkotni bódítószerek nélkül is? Csorba Lóci többek között ilyen kérdésekkel teríti az asztalra a függőség megosztó témáját Bérczesi Robi és Zacher Gábor társaságában, de az első részben szóba kerül a kényszeres dopaminhajhászás és az is, hogyan találhat vissza a józansághoz az, aki évekig az addikció kelepcéjében működött. A Hiperkarma frontembere – aki példamutató őszinteséggel legnagyobb nehézségeiről és többéves útkereséséről is vall – hazánk legismertebb toxikológusa kérésére kisiskolás önmagának is üzen, de azt is elárulja, milyen műsorral érkezik a Fesztivál Színházba december 9-i koncertjére.

Az önkifejezés és a kreativitás nemcsak a művészek kiváltsága: ott van döntéseinkben, identitásunk formálásában és abban is, ahogyan helyet keresünk magunknak a világban. Ezeknek az összefüggéseknek eredhetünk nyomába a második epizódban a költőként és újságíróként is jól ismert Vida Kamillával és dr. Kőváry Zoltán klinikai szakpszichológussal, aki a kreativitás kutatása mellett a zenében is otthonosan mozog. A személyes történetek és a tudomány lencséin át minden irányba kitekintő adásba olyan kifejezések ékelődnek, mint a kétfázisos kreativitáselmélet vagy az inkubációs idő – azonban nincs ok az aggodalomra: az ARTÉRIA ezeket az egyesek által kevésbé ismert fogalmakat közérthetően fogalmazza meg, kontextusba helyezi és a hétköznapi élményekhez kapcsolva formálja azokat emberközelivé.

A következő részekben ismét ismert művészekkel és további tudományterületek képviselőivel találkozhatunk, akikkel Lóci a mesterséges intelligencia, a tehetség és a dallamtapadás kérdésköreit szálazza majd szét. Ősszel ráadásul a Müpa még egyet emel a téten, és újabb podcasttel bővíti kínálatát: a ZAJ-ban Banai Sára, Fekete János Jammal és Oláh Krisztián ülnek össze, hogy a műfajok, a zeneoktatás, a zenetörténet és még számtalan gondolatébresztő téma mentén beszélgessenek a zene jelenéről és jövőjéről.

Az ARTÉRIA Podcast első két adása már elérhető minden platformon:

YouTube: https://bit.ly/4xyjAqH
Spotify: https://bit.ly/4wNeOVf



ARTÉRIA PODCAST

2026 augusztusában újdonsággal bővült a Müpa podcastkínálata: az ARTÉRIA a kultúra és a mindennapi élet találkozási pontjait térképezi fel inspiráló beszélgetéseken keresztül. A Müpa Magyarország vezető kulturális intézményeként több mint húsz éve a művészeti sokszínűség kibontakozásának otthona, amely a kultúra minél szélesebb körű hozzáférhetőségét tekinti alapvető törekvésének. A műsor ezt a szemléletet követve, a hétköznapokban is felbukkanó jelenségeket körbejárva teremt párbeszédet: miközben új nézőpontokat nyit az önkifejezéstől a tehetség kibontakozásán át a dalokban rejlő hatásokig, arra világít rá, hogyan válhatnak a kulturális élmények személyes tapasztalattá. A Betone-nal együttműködésben készülő, kéthetente jelentkező sorozat házigazdája a hazai könnyűzene egyik jól ismert előadója, Csorba Lóci, aki ismert alkotókkal és különböző tudományterületekről érkező vendégekkel járja körül az egyszerre gondolatébresztő és könnyed műsor izgalmas témáit. Az epizódok a legfontosabb digitális platformok – többek között a YouTube, a Spotify és az Apple Podcasts – felületein érhetők el, a Müpa podcastkínálatában az ARTÉRIA mellett pedig olyan sorozatok is megtalálhatók, mint a Bebop, az Előhang vagy a Húzónév; a teljes katalógus a Müpa Home oldalán böngészhető.

További információ:
Elatrousse Eszter
E-mail: sajto@mupa.hu 


image1.jpg




image2.jpg
Cim « Address: 1095 Budapest, Komor Marcell u. 1. Fax: +36 1555 3009
Postafiok « P.0. box: 1453 Budapest, Pf. 57. E-mail: info@mupa.hu
Telefon + Telephone: +36 1555 3000 www.mupa.hu





image3.png
Cim + Address: 1095 Budapest, Komor Marcell u. 1.
Telefon « Telephone: +36 1555 3001

Fax: +361555 3009

Web: www.mupa.hu




